Document ID: 32012R1255

REGOLAMENT TAL-KUMMISSJONI (UE) Nru 1255/2012
tal-11 ta’ Diċembru 2012
li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità skont ir-Regolament (KE) Nru1606/2002 tal-Parlament Ewropew u tal-Kunsill rigward l-Istandard Internazzjonali tal-Kontabilità Nru 12, l-Istandards Internazzjonali tar-Rappurtar Finanzjarju Nru 1 u 13, u l-Interpretazzjoni Nru 20 tal-Kumitat Internazzjonali tal-Interpretazzjoni tar-Rappurtar Finanzjarju
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 dwar l-applikazzjoni ta’ standards internazzjonali tal-kontabilità (1), u b’mod partikolari l-Artikolu 3(1) tiegħu,
Billi:
(1)
Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta’ Ottubru 2008.
(2)
Fl-20 ta’ Diċembru 2010, il-Bord dwar l-Istandards Internazzjonali tal-Kontabbiltà (IASB) ippubblika l-emendi għall-Istandard Internazzjonali tar-Rappurtar Finanzjarju (‧IFRS‧) 1 Adozzjoni għall-Ewwel Darba tal-Istandard Internazzjonali tar-Rappurtar Finanzjarju - Iperinflazzjoni Gravi u t-Tneħħija ta’ Dati Fissi għal min Jadottahom għall-Ewwel Darba (minn hawn 'il quddiem “l-emendi għall-IFRS 1”) u l-Istandard Internazzjonali tal-Kontabilità (‧IAS‧) 12 Taxxi fuq l-Introjtu - Taxxa Differita: Irkupru ta’ Assi Sottostanti (minn hawn 'il quddiem "emendi għall-IAS 12"). L-objettiv tal-emendi għall-IFRS 1 huwa li jintroduċu eżenzjoni ġdida fl-ambitu tal-IFRS 1 - jiġifieri, entitajiet li ġew soġġetti għal iperinflazzjoni gravi jitħallew jużaw il-valur ġust bħala l-kost meqjus tal-assi u l-obbligazzjonijiet tagħhom fl-ewwel IFRS tagħhom dwar il-pożizzjoni finanzjarja. Barra minn hekk, dawk l-emendi jissostitwixxu wkoll ir-referenzi għal dati fissi fl-IFRS 1 b’referenzi għad-data ta’ tranżizzjoni. Fir-rigward tal-IAS 12, jippreskrivi t-trattament kontabilistiku għat-taxxi fuq l-introjtu. L-objettiv tal-emendi għall-IAS 12 huwa li jintroduċi eċċezzjoni għall-prinċipju tal-kejl fl-IAS 12 fil-forma ta’ suppożizzjoni konfutabbli li tassumi li l-ammont riportat ta’ proprjetà ta’ investiment imkejjel bil-valur ġust jiġi rkuprat permezz ta’ bejgħ u entità tkun meħtieġa tuża r-rata tat-taxxa applikabbli għall-bejgħ ta’ assi sottostanti.
(3)
Fit-12 ta’ Mejju 2011, l-IASB ħareġ l-IFRS 13 Kejl tal-Valur Ġust (minn hawn 'il quddiem "IFRS 13"). L-IFRS 13 jistabbilixxi qafas IFRS wieħed għall-kejl tal-valur ġust u jipprovdi gwida komprensiva fuq kif jitkejjel il-valur ġust tal-assi u l-obbligi kemm finanzjarji kif ukoll mhux finanzjarji. L-IFRS 13 japplika meta xi IFRS ieħor jirrikjedi jew jippermetti kejl tal-valur ġust jew divulgazzjoni dwar il-kejl tal-valur ġust.
(4)
Fid-19 ta’ Ottubru 2011, l-IASB ħareġ l-Interpretazzjoni 20 tal-Kumitat Internazzjonali tal-Interpretazzjoni tar-Rappurtar Finanzjarju (‧IFRIC‧) Spejjeż għat-Tneħħija tal-Iskart fil-Fażi tal-Produzzjoni ta’ Minjiera tal-Wiċċ ("IFRIC 20"). L-għan tal-IFRIC 20 huwa li jipprovdi gwida dwar ir-rikonoxximent tal-ispejjeż tat-tneħħija tal-iskart tal-produzzjoni bħala assi u fuq il-kejl inizjali u sussegwenti tal-assi tal-attività tat-tneħħija tal-iskart sabiex tonqos id-diversità fil-prassi ta’ kif l-entitajiet jikkontabbilizzaw l-ispejjeż tat-tneħħija tal-iskart imġarrba waqt il-fażi tal-produzzjoni ta’ minjiera tal-wiċċ.
(5)
Dan ir-Regolament japprova l-emendi għall-IAS 12, l-emendi għall-IFRS 1, l-IFRS 13, l-IFRIC 20 u l-emendi li jirriżultaw għal standards u interpretazzjonijiet oħra. Dawk l-istandards, l-emendi fl-istandards jew fl-interpretazzjonijiet eżistenti fihom xi referenzi għall-IFRS 9, li fil-preżent ma jistax jiġi applikat peress li l-IFRS 9 għadu ma ġiex adottat mill-Unjoni. Għalhekk kwalunkwe referenza għall-IFRS 9 kif stabbilit fl-Anness għal dan ir-Regolament għandhom jinqraw bħala referenza għall-IAS 39 Strumenti Finanzjarji: Rikonoxximent u Kejl. Barra minn hekk, kwalunkwe amenda konsegwenzjali għall-IFRS 9 li tirriżulta mill-Anness għal dan ir-Regolament ma tistax tiġi applikata.
(6)
Il-konsultazzjoni mal-Grupp Tekniku ta’ Esperti (TEG) tal-Grupp Konsultattiv Ewropew għar-Rappurtar Finanzjarju (EFRAG) tikkonferma li l-emendi għall-IAS 12 u l-emendi għall-IFRS 1 kif ukoll l-IFRS 13 u l-IFRIC 20 jissodisfaw il-kriterji tekniċi għall-adozzjoni stipulati fl-Artikolu 3(2) tar-Regolament (KE) Nru 1606/2002.
(7)
Ir-Regolament (KE) Nru 1126/2008 għandu għalhekk jiġi emendat skont dan.
(8)
Il-miżuri stipulati f'dan ir-Regolament huma skont l-opinjoni tal-Kumitat Regolatorju dwar il-Kontabbiltà,
ADOTTAT DAN IR-REGOLAMENT:
Artikolu 1
1. L-Anness għar-Regolament (KE) Nru 1126/2008 għandu jiġi emendat kif ġej:
(a)
L-Istandard Internazzjonali tal-Kontabilità (IAS) 12 Taxxi fuq l-Introjtu għandu jiġi emendat kif stipulat fl-Anness għal dan ir-Regolament;
(b)
L-Interpretazzjoni 21 tal-Kumitat Permanenti tal-Interpretazzjonijiet (SIC) qiegħed jitħassar skont l-emendi fl-IAS 12 kif stipulat fl-Anness għal dan ir-Regolament.
(c)
l-Istandard Internazzjonali tar-Rappurtar Finanzjarju (IFRS) 1 Adozzjoni għall-ewwel darba ta’ Standards Internazzjonali ta’ Rappurtar Finanzjarju huwa emendat kif stipulat fl-Anness għal dan ir-Regolament;
(d)
L-IFRS 13 Kejl tal-Valur Ġust qiegħed jiddaħħal kif stipulat fl-Anness għal dan ir-Regolament;
(e)
L-IFRS 1, l-IFRS 2, l-IFRS 3, l-IFRS 4, l-IFRS 5, l-IFRS 7, l-IAS 1, l-IAS 2, l-IAS 8, l-IAS 10, l-IAS 16, l-IAS 17, l-IAS 18, l-IAS 19, l-IAS 20, l-IAS 21, l-IAS 28, l-IAS 31, l-IAS 32, l-IAS 33, l-IAS 34, l-IAS 36, l-IAS 38, l-IAS 39, l-IAS 40, l-IAS 41, l-IFRIC 2, l-IFRIC 4, l-IFRIC 13, l-IFRIC 17 u l-IFRIC 19 huma emendati skont l-IFRS 13 kif stipulat fl-Anness għal dan ir-Regolament;
(f)
L-Interpretazzjoni IFRIC 20 Spejjeż għat-Tneħħija tal-Iskart fil-Fażi tal-Produzzjoni ta’ Minjiera tal-Wiċċ tiddaħħal kif stipulat fl-Anness għal dan ir-Regolament;
(g)
L-IFRS 1 huwa emendat skont l-IFRIC 20 kif stabbilit fl-Anness għal dan ir-Regolament.
2. Kwalunkwe referenza għall-IFRS 9 kif stabbilit fl-Anness għal dan ir-Regolament għandha tinqara bħala referenza għall-IAS 39 Strumenti Finanzjarji: Rikonoxximent u Kejl.
3. Kwalunkwe amenda konsegwenzjali għall-IFRS 9 li tirriżulta mill-Anness għal dan ir-Regolament ma għandhiex tiġi applikata.
Artikolu 2
1. Kull kumpanija għandha tapplika l-emendi msemmija fil-punti (a), (b) u (c) tal-Artikolu 1(1), mhux aktar tard mid-data tal-bidu tal-ewwel sena finanzjarja tagħha li tibda mad-dħul fis-seħħ ta’ dan ir-Regolament jew wara.
2. Kull kumpanija għandha tapplika l-IFRS 13, l-IFRIC 20, u l-emendi konsegwenzjali msemmija fil-punti (d) - (g) tal-Artikolu 1(1), mhux aktar tard, mid-data tal-bidu tal-ewwel sena finanzjarja tagħha li tibda fl-1 ta’ Jannar 2013 jew wara.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-11 ta’ Diċembru 2012.

Labels: 2
7
4
12